Keywords

Summary



Keywords

1. Kopienas preču zīme – Kopienas preču zīmes definīcija un iegūšana – Pieteikums par apzīmējuma reģistrāciju attiecībā uz visām precēm, kas ietilpst vienā un tajā pašā kategorijā – Apzīmējuma aprakstošā rakstura novērtēšana attiecībā uz visām precēm

(Padomes Regulas Nr. 40/94 7. panta 1. punkta c) apakšpunkts)

2. Kopienas preču zīme – Kopienas preču zīmes definīcija un iegūšana – Absolūti atteikuma pamatojumi – Preču zīmes, kas sastāv tikai no apzīmējumiem vai norādēm, kuri var kalpot, lai norādītu preces īpašības

(Padomes Regulas Nr. 40/94 7. panta 1. punkta c) apakšpunkts)

Summary

1. Ja pieteikums par apzīmējuma kā Kopienas preču zīmes reģistrāciju ir iesniegts bez nošķiršanas attiecībā uz kādu preču kategoriju kopumā un ja šis apzīmējums ir aprakstošs tikai attiecībā uz daļu no precēm, kas ietilpst šajā kategorijā, Regulas Nr. 40/94 par Kopienas preču zīmi 7. panta 1. punkta c) apakšpunktā paredzētais atteikuma pamatojums joprojām liedz reģistrēt šo apzīmējumu attiecībā uz visu attiecīgo kategoriju.

(sal. ar 37. punktu)

2. Vārdisks apzīmējums “Hallux”, kura reģistrācija ir pieteikta attiecībā uz “ortopēdiskajām precēm” un “apaviem”, kas ietilpst attiecīgi 10. un 25. klasē Nicas Nolīguma izpratnē, konkrētās sabiedrības daļas uztverē ir aprakstošs attiecībā uz Kopienas preču zīmes reģistrācijas pieteikumā norādītajām precēm Regulas Nr. 40/94 par Kopienas preču zīmi 7. panta 1. punkta c) apakšpunkta izpratnē.

Attiecībā uz ortopēdiskajām precēm konkrēto sabiedrības daļu veido profesionāļi šajā jomā un pacienti, kas cieš no deformācijām un traucējumiem, kuri ir jākoriģē ar šādu preču izmantošanu. No tā izriet, ka ir jāuzskata, ka konkrētās sabiedrības daļai ir augsts tehnisko zināšanu līmenis. Vārds “hallux” latīņu valodā nozīmē “kājas īkšķi”, un to izmanto zinātniskā leksikā, lai apzīmētu vairākas pēdas patoloģijas un deformācijas. Personas, kas plāno iegādāties savai patoloģijai piemērotas ortopēdiskās preces, parasti var pašas iegūt informāciju vai tikt informētas par patoloģiju, no kurām tās cieš, zinātnisko nosaukumu vai arī tikt informētas par to savai patoloģijai piemēroto ortopēdisko preču iegādes laikā. Līdz ar to ir ticams, ka personas, kas cieš no kājas īkšķa deformācijām, zina, ka viņas cieš no kādas patoloģijas, kuras nosaukums ietver vārdu “hallux”, un ir pamats pieņēmumam, ka tā sabiedrības daļa, uz kuru attiecas kājas īkšķa deformācijām piemērotās ortopēdiskās preces un kurai vēl nav pazīstams vārds “hallux”, var tikt informēta par šā vārda nozīmi šo preču iegādes laikā. Līdz ar to sabiedrības, uz kuru attiecas kājas īkšķa patoloģiju ārstēšanai paredzētās ortopēdiskās preces, uztverē vārds “hallux” atgādinās pašu patoloģiju. Tādējādi konkrētā sabiedrības daļa, uz kuru attiecas šīs preces, spēj – bez nepieciešamības pielikt īpašas domāšanas piepūles – konstatēt konkrētu saistību starp vārdu “hallux” un šo preču izmantojumu.

Attiecībā uz apaviem vārda “hallux” uztvere ir jāizvērtē no samērā informēta, uzmanīga un apdomīga vidusmēra patērētāja viedokļa. Tomēr vispārīgās apavu kategorijas ietvaros ir nodalāma komforta apavu [ chaussures de confort ] apakškategorija. Šī īpašā apavu apakškategorija, lai gan tā nav specifiski paredzēta pacientiem, kas cieš no hallux valgus , tiem tomēr palīdz un ierobežo to patoloģijas attīstību. Sabiedrības daļa, uz kuru attiecas šī īpašā apavu apakškategorija, daļēji atbilst sabiedrības daļai, uz kuru attiecas kājas īkšķa patoloģijām piemērotās ortopēdiskās preces un attiecībā uz kuru ir konstatēts, ka tā zina vārda “hallux” nozīmi vai var tikt par to informēta. Turklāt sabiedrības daļa, uz kuru attiecas komforta apavi, ietver arī personas, kas, lai gan viņām nav jāizmanto ortopēdiskās preces, tomēr vai nu cieš no pēdas patoloģijām, vai arī viņas interesē šie jautājumi un viņas var pievērst tiem īpašu uzmanību. Lai gan ir tiesa, ka komforta apavus iegādājas bez ārsta receptes, tomēr šādu apavu pārdevēji var sniegt paskaidrojumus un padomus personām, kas cieš no kājas īkšķa patoloģijām, un it īpaši viņas informēt par patoloģiju, kurām komforta apavi ir piemēroti, nosaukumu. Šajos apstākļos komforta apavu, kurus tirgotu ar preču zīmi “Hallux”, patērētāji uztvertu šo apzīmējumu kā tādu, kas norāda uz to, ka attiecīgās preces ir īpaši piemērotas personām, kas cieš no kājas īkšķa patoloģijām. Tādējādi vismaz attiecībā uz komforta apavu apakškategoriju apzīmējums “hallux” apraksta reģistrācijas pieteikumā paredzēto preču izmantojumu. Līdz ar to attiecīgo apzīmējumu nevar reģistrēt attiecībā uz visu kategoriju.

(sal. ar 42., 48., 49., 53. un 55.–57. punktu)